  Майя Бывальцева Россилэн сборнойысьтыз тренеръёслэн штабзы Удмуртиысь биатлонисткаез Ульяна Кайшеваез Дуннелэн кубокезлэн витетӥ люкетаз пыриськисьёс пӧлы пыртӥз. Со Германиысь Рупольдингын 11-тӥ-15-тӥ толшоре ортчоз. Командалэн валтӥсь тренерез Александр Касперович пусйиз, асьме спортсменкамы Оберхофын шумпоттӥз. Со сярысь ивортэ Россиысь биатлонистъёслэн огазеяськонзылэн нимлыко сайтэз. Ульяна Кайшева сяна, Рупольдингын Дуннелэн кубокезлэн люкетаз пыриськозы Ольга Подчуфарова, Татьяна Акимова, Екатерина Глазырина, Ирина Услугина, Виктория Сливко, Антон Шипулин, Евгений Гараничев, Максим Цветков, Антон Бабиков, Матвей Елисеев, Дмитрий Малышко, Алексей Волков. Обрехофын Дуннелэн кубокезлэн люкетэзлы йылпумъянъёс лэсьтыса, верало, люкет умой вал шуыса. Нылъёс асьсэды умой возьматӥзы. Ульяна Кайшева монэ шумпоттӥз — IBU-лэн кубокезлэн люкетъёсысьтыз вуыса, со умой ӝоглыксэ возьматӥз. Дуннелэн кубокезлэн люкетъёсаз солы аслыз осконзэ шӧдыны кулэ на. Со ачиз вера, солы туж кельшиз шуыса. Но мон вералляй ни, Оберхоф — тужгес секытэз люкет. Каникулъёс но шутэтскон бере валантэм, кинлэн кыӵе кабез. Уката ик сюресэз отын туж секыт. Россилэн биатлонъя сборноезлэн валтӥсь тренерез Александр КасперовичТодэ вайытом, Оберхофын Дуннелэн кубокезлэн люкетаз Ульяна Кайшева кык пол 27-тӥ инты басьтӥз — спринтын но уйыса бызёнын. Аслэсьтыз быгатонлыкъёссэ умой дунъяз. Рупольдингын ортчоно ӵошатсконъёс: 11-тӥ толшоре — воргоронъёслэн эстафетазы; 12-тӥ толшоре — нылкышноослэн эстафетазы; 13-тӥ толшоре — воргоронъёслэн спринт; 14-тӥ толшоре — нылкышноослэн спринт; 15-тӥ толшоре — воргоронъёслэн но нылкышноослэн уйыса бызён. Александр Касперович верамъя, IBU-лэн кубокезлэн люкетысьтыз ӧтем Алексей Волков но Виктория Сливко эстафетаосы пыриськозы. Та ӵошатсконлы мукет спортсменъёслэн нимъёссы тодмо луозы 10-тӥ толшоре. Йӧскалык командалэн валтӥсь тренерез озьы ик пусйиз, Рупольдингын люкетъя дуннелэн чемпионатаз спортсменъёсты быръёзы шуыса. Тодэ вайытом, таяз арын со Австриысь Хохфильценын 9-тӥ-19-тӥ толшоре ортчоз. Но солэсь азьвыл, 19–22 толшоре, Италиысь Антерсельваын Дуннелэн кубокезлэн эшшо одӥгез, куатетӥез, люкетэз луоз на. Тегъёс: Спорт Можга Биатлон Удмуртия Россия УльянаКайшева  